Salem Iweẓniɛen neɣ Salemn Zenia akken yura deg lekwaɣeḍ, d amedyaz, d amaru n wungalen. Ilul ass n 23 ctembeṛ 1962 deg Friḥa, lɛerc At-Xudiɛ deg At-Jennad. Tawacult Iweẓniɛen laṣel-is seg taddart n Izarazen deg Yiflissen n Lebḥer. Usan-d ɣef Friḥa deg taggara n tmiḍi tis-XIX.
Yebda almud-is deg Uɣerbaz Amenzu deg taddart-is, syin yekcem ɣer tesnawit Lbacir Cihani deg Yiɛeẓẓugen, yeffeɣ-d deg useggas n 1980. Am yelmeẓyen akk n tallit-nni, yettekka deg temesbaniyin n Tefsut n Yimaziɣen deg useqamu n tesnawit. Γas akken ur d-yewwi ara akayad n BAC, Salem ikemmel leqraya-is s tebratin deg Uɣerbaz Universalis n temdint n Liège deg Tmurt n Biljik. Deg useggas 1981, yeffeɣ-d d aneɣmas (amesǧernan).
Deg useggas n 1984, ssawlen-as-d yelsa d aɛsekri, yeffeɣ-d deg useggas 1986.
Seg wasmi yella d acawrar Salem Iweẓniɛen d ameɣnas n tmaziɣt, maca, yesmenyif amennuɣ adelsan ɣef umennuɣ asertan. Deg temlilit tis-snat n Umussu Adelsan Amaziɣ (MCB) deg Yulyu 1989, yella ger wid yuran Ṛṛabul n tesqamut tis-3 n umussu ɣef « Yidles d wesnerni n tẓuri ». Yejbed iman-is seg MCB deg useggas n 1994.
Seg 1990 ɣer 1994, Salem yexdem deg weɣmis Tamurt i d-teffɣen yal dduṛt s snat n tutlayin tamaziɣt-tafransist. D netta i iferrnen, i isseɣtayen tuget deg yimagraden yuran s tmaziɣt. ikemmel amahil-is deg tɣamsa, d acu tikkelt-a, yessker-d tasɣunt-nnes « Iẓuran », tetteffeɣ-d yal aggur, iswi-is d asnerni d wesnefli n tsekla tamaziɣt. D tesɣunt yeddren seg 1999 ɣer 2003.
Salem Iweẓniɛen ur yuri ara kan imagraden n tɣamsa d tdiwenniyin s tmaziɣt, yura ula d idlisen. Yenna-d d akken ur yettaru ara idlisen ɣef tsekla-nneɣ s tutlayin nniḍen, acku, i wakken ad tenerni tmaziɣt yessefk ad tt-nesseqdec deg yal taɣult, ladɣa deg tsekla. Yessuffeɣ-d ammud-is amenzu n 110 n yisefra s wezwel « Tirga n Yidir » deg useggas n 1993, ɣer Teẓrigin L’Harmattan deg Paris s snat n tutlayin. Yal asefru, teḍfer-it-id tsuqqilt-is s tefṛansist. Deg useggas n 1995, yessuffeɣ-d ungal-is amezwaru « Tafrara » ; d ungal wis-sdis (6) i yuran s tmaziɣt tazwawt deffir wid i yuran : Racid Eelic, Saɛid Saɛdi, Aɛmer Mezdad, Aɛmer U-Ḥemza. Tafrara d ungal i ira Salem d adlis mačči ɣef tmetti taqbaylit ideg yedder Lmulud At-Ceɛban (Ferɛun) neɣ tin n Lmulud At-Mɛemmer, maca d win ara yilin ɣef tmetti taqbaylit n yiseggasen n 80, tin ideg yedder netta.
Kra n yeḥricen seg tudert n Yidir, udem agejdan n wungal, d ayen yedder umeskar, ɣef akken d-yenna. Ad naf diɣen deg tira-s tazrirt n yimaruyen am Kateb Yasin, Lmulud Mɛemmeri, Lmulud Ferɛun, William Faulkner, … Γer wayen yurzen ɣer tmawalt, Salem Zenia, d win yesseqdacen aṭas iwalnuten (awalen imaynuten) i d-yekkan deg tantaliyin nniḍen n tmaziɣt.
Deg useggas 2003, yerna yessuffeɣ-d ungal nniḍen s wezwel « Iɣil d wefru » n 270 isebtaren. Ameskar ikemmel deg wedrid d-yewwi, tikkelt-a yura ɣef yiseggasen-nni n tmes i tedder tmurt, iseggasen-nni n « nnger » ideg yeɣli acḥal d azzayri s teṛsaṣin n leɣder. D taqsiḍt n Wezwaw, amedyaz, akk d tin i iḥemmel : Titem, tameɣnast ɣef izerfan tmeṭṭut, i d-ikkren deg sin ad nnaɣen mgal lbaṭel ttidiren. D amennuɣ iɣef qrib yegla s tmeddurt-nsen s ufus n rrebrab, sdat wallen n Jiniral Anezmar yeṭṭfen adabu. Dɣa, deg yiwen usefru yeqqar :
«Nnger i d-yennulfan
Ur damaynut
Zik i s-nnan
Anṣuf ɣer tmurt»
Adlis nniḍen n Salem Iweẓniɛen i yura deg tallit-a n 90 yeffeɣ-d deg useggas 2004. D isefra i d-yegrew deg wammud «Tifeswin ». D tajmilt i tfeswin d-yeglan s waḍu n tlelli d tayri. D tajmilt i yelmeẓyen yettidiren deg ẓmik d yir ussan, ilmeẓyen iwumi d-ggran sin iberdan : tarewla neɣ tamettant.
Yejmeɛ-d Salem ugar n 25 n tmucuha n tmurt n Leqbayel i d-yekkes seg yimi n tatut, deg yiwen wammud iwumi i isemma « Yella zik-nni ». Adlis-a ines d amenzu i d-yeffɣen deg tmurt sɣur Tiẓrigin L’Odyssée, Tizi-Wezzu, deg useggas 2008. Teffeɣ-d tsuqqilt-ines ɣer tutlayt tkatalunit deg tmurt n Spenyul. Azal n wammud-a n tmucuha, akken yenna Emer Mezdad, izad mačči d kra ; iḍrisen i d-yeddan deg-s d imedyaten igerrzen n tsekla tamensayt n teqbaylit, yerna d inagan ɣef ubeddel i iḥuzan timucuha n tmurt-nneɣ. Tin ɣer-s, iḍrisen-a lhan i tɣuri, ssedhuyen, akken diɣen i lhan i uselmed n tutlayt ; tanfalit-nsen d tmeslayt-nsen, cebḥent, yerna deg-sent tugniwin n timawit.
Ammud isefra wis-kraḍt i yura umeskar, yeffeɣ-d deg tmurt n Spenyul « Iṭij aderɣal neɣ Isefra n tayri d yimenɣi ». Am wedlis « Yella zik-nni », yeffeɣ-d deg useggas 2008, yerna yettwassuqqel ula d netta ɣer tutlayt takatalunit. Akken diɣen i d-yeffeɣ d aḍebsi s sant n tutlayin, isefra n teqbaylit yessawal-iten-id Salem Zenia, ma isefra s tkatalunit, yessawal-iten-id Joseph Pedrals. Aḥric amenzu deg wammud-a, akken i t-yemmal wezwel-is, yewwi-d isental yerzan amennuɣ n yiɣerfan ɣef tlelli, izerfan d tutlayin-nsen. Ma d aḥric wis-sin d isefra n tayri.
Ass-a, Salem Iweẓniɛen yezdeɣ d twacult-is deg tmurt n Spenyul, beṛṛa n tmurt-is, maca, tira d weskar s tmaziɣt ur yeḥbis ara, tura akka a-t-an ara d-issewjad ungal nniḍen.
Yewwi yakan arraz « Apulée », d amenzu, deg tira n wungal deg temsizzelt i d-tesnulfa Temkardit taɣelnawt, 2005. Akken diɣen i d-yewwi Agerdas n userhu ɣef wayen akk yexdem i tneflit n tsekla tamaziɣt ; tefka-as-t Tuddsa Tagraɣlant n Ustan n Izerfan d Yisenfullusen Imaziɣen (Tiddukla Tamazɣa), deg yulyu 2005 deg Paris. Salem, mačči kan yessen ad yaru taqbaylit, d win yessnen diɣen ad tt-yemmeslay akken iwata. Awal-is isereḥ, yewzen, yerna yeqḍeɛ, ur yessexdam ara awalen neɣ tifyirin n tutlayin nniḍen, d ayen i nẓẓar m’ara t-id-ɛerḍen ad d-yutlay s tmaziɣt deg tdiwenniyin, iskasiyen, isaragen, atg.
Mḥend-Akli At-Ḥmed
kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn